СЪДЪРЖАНИЕ

1. Въведение 2

2. Целеви приходи, предназначени за ЕФГЗ 2

3. Приходи от временните суми за преструктуриране (захарна промишленост) 3

4. Коментари относно временното изпълнение на бюджета на ЕФГЗ за 2011 г. 3

5. Усвояване на целевите приходи, предназначени за ЕФГЗ 8

6. Усвояване на приходите от временните суми за преструктуриране (захарна промишленост) 8

7. Усвояване на Фонда за преструктуриране на захарната промишленост 8

8. Заключения 9

Приложение 1 Предварителни данни за усвояването на бюджетни кредити на ЕФГЗ до 31.5.2011 г.10

Въведение

В Приложение 1 е представена реалната степен на изпълнение на бюджета за периода от 16 октомври 2010 г. до 31 май 2011 г. спрямо профила на разходите, изготвен посредством показателя, установен въз основа на разпоредбите на член 20 от Регламент (ЕО) № 1290/2005 на Съвета[1].

Целеви приходи, предназначени за ЕФГЗ

Въз основа на разпоредбите на член 34 от Регламент (ЕО) № 1290/2005 г. на Съвета относно финансирането на Общата селскостопанска политика приходите, получени от финансови корекции във връзка с решения, взети по отношение на уравняването с оглед на съответствието от възстановявания вследствие на нередности, както и от налога в сектора на млякото и млечните продукти, се считат за целеви приходи за финансиране на разходите по линия на ЕФГЗ. В съответствие с посочените разпоредби целевите приходи могат да се използват за покриване на разходите, направени от държавите-членки по линия на ЕФГЗ. В случай че част от тези приходи не е усвоена, тя ще бъде автоматично пренесена към следващата бюджетна година[2].

Бюджетът на ЕФГЗ за 2011 г. включва както последната оценка на Комисията относно размера на кредитите, които ще бъдат необходими за финансиране на очакваните разходи в областта на пазарните мерки и преките помощи, и оценките относно целевите приходи, които се очаква да постъпят през съответната бюджетна година, така и пренесените суми от целевите приходи, останали неизползвани през предходната бюджетна година. В предложението си относно сумата на кредитите за ЕФГЗ в бюджета за 2011 г. Комисията взе предвид общия очакван целеви приход и поиска бюджетни кредити за 2011 г., изчислени чрез изваждане на очакваните целеви приходи от очакваните разходи. Тогава бюджетният орган прие новия бюджет на ЕФГЗ, кредитите по който включваха очакваните целеви приходи.

Към момента на изготвянето на бюджета за 2011 година наличните целеви приходи се оценяваха от Комисията на 1 247 млн. EUR. По-специално:

- Целевите приходи, които се очакваше да бъдат генерирани в течение на бюджетната 2011 година, бяха оценени на 707 млн. EUR. От финансови корекции във връзка с уравняването по съответствие и от възстановявания вследствие на нередности се очакваха съответно 600 млн. EUR и 88 млн. EUR. Постъпленията от налога в сектора на млякото и млечните продукти се оценяваха на 19 млн. EUR.

- Сумата на целевите приходи, която се очакваше да бъде пренесена от бюджетната 2010 година в бюджетната 2011 година, беше оценена на 540 млн. EUR.

В бюджета за 2011 г. Комисията разпредели този приход от 1 247 млн. EUR по две схеми. По-специално:

- 500 млн. EUR са прехвърлени по оперативните фондове за организациите на производителите в сектора на плодовете и зеленчуците, а

- 747 млн. EUR — по схемата за единно плащане.

За тези две схеми бюджетният орган окончателно гласува кредити съответно в размер на 292 млн. EUR и 30 389 млн. EUR съгласно предложението на Комисията. Сумата на гласуваните кредити и на гореспоменатите целеви приходи съответства на общата оценка на потребностите от кредити от 792 млн. EUR за оперативните фондове за организациите на производителите в сектора на плодовете и зеленчуците и от 31 136 млн. EUR за схемата за единно плащане.

В приложението, в което се представя изпълнението на бюджета за 2011 г. за периода до 31 май 2011 г., посочените бюджетни кредити за сектора на плодовете и зеленчуците и за сектора на отделените от производството преки помощи представляват гласуваните кредити за тези две схеми, които възлизат съответно на 491,1 млн. EUR и 36 324 млн. EUR, като се изключват гореспоменатите целеви приходи. След включването на предназначените за тези сектори целеви приходи общият размер на предвидените в бюджета за 2011 г. бюджетни кредити възлиза съответно на 991,1 млн. EUR за сектора на плодовете и зеленчуците и 37 071 млн. EUR за отделените от производството преки помощи.

Приходи от временните суми за преструктуриране (захарна промишленост)

Временните суми за преструктуриране в захарната промишленост се третират като целеви приходи за финансиране на помощта за преструктуриране на захарната промишленост и на други помощи, предвидени от Фонда за преструктуриране на захарната промишленост. За три пазарни години, а именно 2006—2007 г., 2007—2008 г. и 2008—2009 г., тези суми, отнасящи се за количествените квоти за захар, инулинов сироп и изоглюкоза, предоставени на операторите във всяка държава-членка, бяха внесени във Фонда. При създаването на бюджета за 2011 г. се очакваше сумата от 1 015 млн. EUR да бъде пренесена от бюджетната 2010 година към бюджетната 2011 година. Окончателният размер на целевите приходи, пренесени към Фонда за преструктуриране на захарната промишленост за 2011 г., възлиза на 1 044,8 млн. EUR.

Коментари относно временното изпълнение на бюджета на ЕФГЗ за 2011 г.

Степента на временното изпълнение на бюджета за периода 16 октомври 2010 г. — 31 май 2011 г. е представена в приложение 1. То е съпоставено с профила на разходите, базиран на показателя, който беше установен съгласно разпоредбите на член 20 от Регламент (ЕО) № 1290/2005 на Съвета. По-долу следва кратък коментар на бюджетните статии, които показват най-значителните отклонения между действителното и очакваното ниво на изпълнение на бюджета за 2011 г.:

Пазарни мерки

Използваните бюджетни кредити за интервенции на селскостопанските пазари бяха със 63,0 млн. EUR по-високи от одобрените бюджетни кредити, определени по равнището на показателя на 31 май 2011 г. Това отклонение се дължи главно на лозаро-винарския сектор и на този на месото. Същевременно други сектори като цяло показват непълно усвояване.

Зърнени култури (– 167,0 млн. EUR)

Непълното усвояване на този бюджетен ред през 2011 г. е в резултат на значимите продажби от интервенционните запаси на зърнените култури, които започнаха през декември 2010 г. До 31 май 2011 г., в рамките на открити търгове, Комисията продаде 2 551 000 тона ечемик и 88 000 тона пшеница на значително по-високи цени от тези, които бяха предвидени в бюджета за 2011 г. Тези цени допринасят за значителни печалби в бюджета за 2011 г. и се отразяват като отрицателни суми в изпълнението на бюджета. На настоящия етап Комисията счита, че тези печалби ще доведат до общо непълно усвояване на тази бюджетна статия в края на бюджетната 2011 година.

Възстановявания за продукти, които не са включени в приложение 1 (- 13,6 млн. EUR)

Непълното усвояване на тази бюджетна статия спрямо равнището на показателя се дължи на забавеното темпо на плащанията за сертификатите за износ на захарни и млечни продукти.

Влакнодайни растения (+ 6,1 млн. EUR)

По-бързото усвояване на кредитите по този бюджетен ред се дължи на мерките за преструктуриране в сектора на памука, които бяха предприети за първи път през 2010 г., когато всички плащания са извършени през октомври. Показателят за 2011 г. се основава на изпълнението през 2010 г. През 2011 г. обаче разходите по тази статия се разпределят равномерно по месеците (като до края на май са били усвоени 44 %). Тази тенденция на усвояването не поражда риск от надхвърляне на бюджетните кредити, тъй като те се базират на таваните, залегнали в нормативните документи за тези мерки.

Плодове и зеленчуци (165,9 млн. EUR над гласуваните бюджетни кредити)

Тази степен на усвояване се дължи на разходите за оперативните фондове за организации на производители, които се финансират както от одобрените бюджетни кредити, така и от целевите приходи, предназначени за тази схема в бюджета за 2011 г. (Бележка: за повече информация вж. точка 2 по-горе). Настоящата степен на усвояване се дължи на прилагането на показателя за периода до 31 май 2011 г. към одобрените бюджетни кредити, които не включват целевите приходи, предназначени за този сектор.

Към настоящия момент Комисията смята, че общият размер на наличните бюджетни кредити за посочения сектор ще е достатъчен за покриване на очакваните разходи на държавите-членки за 2011 г.

За улеснение на читателите от 2010 г. Комисията въведе бележка под линия * към таблицата от приложението с предварителните данни за усвояването. В тази бележка под линия се пояснява какво би било положението, ако показателят към 31 май 2011 г. беше приложен към общия размер на бюджетните кредити, които се очаква да бъдат налични за финансиране на посочения сектор. Както бе споменато в точка 2 по-горе, общият размер на очакваните налични средства за този сектор включва гласуваните бюджетни кредити в размер на 491,1 млн. EUR и целевите приходи за сектора, които се очаква да достигнат 500,0 млн. EUR. Следователно, ако показателят беше приложен към общия размер на очакваните налични средства за сектора (991,1 млн. EUR), биха били отчетени неусвоени бюджетни кредити в размер на 69,4 млн. EUR.

Това неусвояване е свързано с оперативните фондове за организации на производители, които имат малко по-бавен ритъм на плащания, отколкото в предишните години, и със схемата за предлагане на плодове в училищата, която, поради факта, че е сравнително нова мярка, все още не следва установен модел на изпълнение. И двете се разглеждат като временни явления. Следва обаче да се отбележи, че част от извънредните мерки за подпомагане на сектора на плодовете и зеленчуците, приети от Комисията вследствие на кризата с бактерията E. Coli в Германия, ще бъде финансирана чрез оперативните фондове за организациите на производители.

Освен това помощта за предварителното признаване на групи производители продължава да е с по-бърз ритъм на плащания през 2011 г., отколкото през последните три години.

Продукти от лозаро-винарския сектор (+ 125,0 млн. EUR)

Ако се сравни с нивото на бюджетните кредити и теоретичния профил на усвояване, посочен от показателя на 31 май 2011 г., настоящото надхвърляне се дължи на ускоряването на темпото на плащанията от държавите-членки, най-вече за националните програми за подпомагане на лозаро-винарския сектор. Този по-бърз ритъм не поражда риск от надхвърляне на бюджетните кредити, тъй като те се базират на таваните, залегнали в нормативните документи за тези мерки.

Мляко и млечни продукти (- 61,2 млн. EUR)

В сравнение с нивото на бюджетните кредити и теоретичния профил за усвояване, посочен от показателя на 31 май 2011 г., се наблюдава забавено усвояване. То е свързано основно със схемата за предлагане на мляко в училищата, чиито бюджетни кредити бяха увеличени с 10 млн. EUR в хода на преговорите за бюджета за 2011 г. спрямо първоначално предявените от Комисията потребности. На този етап това увеличение на бюджета още не е отразено в усвояването от страна на държавите-членки. Освен това продажбите от интервенционните запаси на обезмаслено мляко на прах (ОМП), които започнаха през декември 2010 г., са осъществени на цени, по-високи от първоначално предвидените в бюджета за 2011 г., което доведе до печалби за бюджета за 2011 г. На настоящия етап Комисията счита, че тези печалби ще доведат до общо непълно усвояване на бюджетните кредити за този сектор в края на бюджетната 2011 година.

Говеждо и телешко месо (+ 14,2 млн. EUR)

По-бързото усвояване на бюджетните кредити по тази статия спрямо равнището на показателя е в резултат на по-големите от очакваното количества, изнесени с възстановяване през периода от 16 октомври 2010 г. до 31 май 2011 г. През първата половина на т.нар 2010—2011 година „СТО” дейността по износа на този пазар нарасна значително поради отварянето на турския пазар за месни продукти от ЕС. Понастоящем Комисията предвижда да издаде тазгодишните сертификати за износ за количество, по-голямо от прогнозираното в бюджета за 2011 г. Следователно на този етап Комисията счита, че по тази бюджетна статия като цяло ще бъде отчетено надхвърляне в края на бюджетната 2011 г.

Свинско месо, яйца и домашни птици (+ 10,4 млн. EUR)

По-бързото усвояване на бюджетните кредити по тази статия спрямо равнището на показателя се дължи на по-големите от очакваното количества птиче месо, изнесени с възстановяване през тази бюджетна година. На този етап Комисията предвижда, че това ще доведе до надхвърляне по този бюджетен ред, което ще трябва да бъде покрито чрез превод на кредити от други бюджетни редове.

Освен това Комисията очаква през 2011 г. да изплати приблизително 48 млн. EUR за мярката на частното складиране на свинско месо, въведена през януари 2011 г. след продължителен пазарен натиск в този сектор. Тези разходи не са предвидени в бюджета за 2011 г. и ще трябва да бъдат покрити чрез превод на кредити от други бюджетни позиции.

Преки помощи

Усвоените бюджетни кредити за преки помощи бяха с 250,4 млн. EUR повече в сравнение с равнището, предвидено от показателя към 31 май 2011 г.

Отделени от производството преки помощи (332,5 млн. EUR над гласуваните бюджетни кредити)

Общият размер на наличните бюджетни кредити за нуждите на този сектор възлиза на 37 071 млн. EUR, включително целевите приходи в размер на 747 млн. EUR, предназначени за схемата за единно плащане. (Бележка: за повече информация вж. точка 2 по-горе).

Схемата за единно плащане (СЕП) показва надхвърляне на нивото на показателя, което се дължи на техническия ефект на прилагането му към нивото на гласуваните бюджетни кредити, които не включваха целевите приходи. За улеснение на читателите от 2010 г. Комисията въведе бележка под линия * към таблицата от приложението с предварителните данни за усвояването. В тази бележка под линия се пояснява какво би било положението, ако показателят към 31 Май 2011 г. беше приложен към общия размер на бюджетните кредити, които се очакват като наличност за финансиране на посочения сектор. Както бе споменато в точка 2 по-горе, общият размер на очакваните налични средства за този сектор включва гласуваните бюджетни кредити в размер на 36 324,0 млн. EUR и целевите приходи за сектора, които се очаква да достигнат 747,0 млн. EUR. Следователно, ако показателят беше приложен спрямо общия размер на очакваните налични средства за сектора (37 071,0 млн. EUR), би било отчетено непълно усвояване на бюджетните кредити с 401,8 млн. EUR.

След много бързото усвояване през първите два месеца на бюджетната 2011 година тази схема показа леко забавяне през следващите месеци. Въпреки това към настоящия момент държавите-членки вече са изплатили около 97,9 % от прогнозираните потребности в бюджета, което е почти равно на нивото на платените по същото време през 2010 г. помощи (98,1 %).

Що се отнася до плащанията, извършени от държавите-членки по схемата за единно плащане на площ (СЕПП), положението се е подобрило значително в сравнение с последния отчет от края на февруари. Напоследък усвояването се е ускорило и в края на май държавите-членки вече са изплатили около 97,2 % от прогнозираните потребности в бюджета, докато по същото време през миналата година процентът е бил само 95,5 %.

Към настоящия момент Комисията очаква, че бюджетът за отделените от производството преки помощи ще бъде изпълнен така, както е предвидено в бюджета за 2011 г.

Други преки помощи (– 82,6 млн. EUR)

Другите преки помощи към 31 май 2011 г. показват непълно усвояване в сравнение със съответното равнище на показателя. Това се дължи главно на забавения ритъм на плащанията, извършени от държавите-членки за мерките по обвързаното с производството специфично подпомагане (чл. 68), в сравнение с прилагания линеен показател. Тази схема се прилага за пръв път през 2011 г., поради което няма определен модел на изпълнение. Към настоящия момент положението се очаква да бъде с временен характер за всички схеми, финансирани по другите преки помощи.

Други разходи

Счетоводно уравняване на сметките от предходни години (+ 131,7 млн. EUR)

Настоящата степен на усвояване се дължи на сравнението на вече извършените корекции по отношение на счетоводното уравняване на сметките с равнището на съответния показател към 31 май 2011 г.

Трябва да се посочи, че в писмото си за внасяне на корекции за 2011 г. Комисията предложи корекции в размер на 72 млн. EUR. Окончателната сума, включена от бюджетния орган в бюджета за 2011 г., беше 272 млн. EUR.

Комисията смята, че към настоящия момент очакваните корекции вследствие на решенията ѝ за счетоводно уравняване на сметките и на неспазването на сроковете за изплащане на помощите от страна на държавите-членки няма да бъдат достатъчни за покриването на извънредната сума от 200 млн. EUR. Комисията ще трябва да покрие възникналите значителни отрицателни бюджетни кредити чрез положителни бюджетни кредити, за да приключи тази бюджетна позиция през 2011 г.

Усвояване на целевите приходи, предназначени за ЕФГЗ

Таблицата в приложението показва, че събраните към 31 май 2011 г. целеви приходи са възлизали на 1 275,9 млн. EUR. По-специално:

- приходите от корекции въз основа на решения за уравняване по съответствие възлизаха на 238,9 млн. EUR, като до края на бюджетната година се очакват допълнителни суми;

- приходите от нередности възлизаха на приблизително 110,9 млн. EUR, което значително надвишава първоначалното предвиждане от 88,0 млн. EUR, и

- към настоящия момент по-голямата част от приходите от налога в сектора на млякото и млечните продукти е събрана и размерът ѝ възлиза на приблизително 21,0 млн. EUR, което леко надвишава първоначалното предвиждане от 19,0 млн. EUR;

- накрая, вместо първоначално предвижданата сума от 540 млн. EUR, сумата на целевите приходи, пренесени от 2010 г. в 2011 г., възлезе на 905,1 млн. EUR.

Към настоящия момент Комисията счита, че ще се съберат още допълнителни суми от целевите приходи, както от уравняването на сметки, така и от нередности.

Усвояване на приходите от временните суми за преструктуриране (захарна промишленост)

В съответствие с нормативните документи считано от ноември 2009 г. от държавите-членки не са събирани нови суми за временно преструктуриране. Следователно общите налични целеви приходи за Фонда за преструктуриране на захарната промишленост са равни на сумите, пренесени от бюджетната 2010 г., които възлизат на 1 044,8 млн. EUR (повече от заложените 1 015 млн. EUR в бюджета за 2011 г. поради по-малки от очакваните плащания в края на 2010 г.).

Усвояване на Фонда за преструктуриране на захарната промишленост

Към края на май 2011 г. държавите-членки са изплатили 109,1 млн. EUR за помощи за мерки за преструктуриране, помощи за диверсификация и помощи за рафиниране на захар.

Заключения

Съгласно предварителните данни за усвояването на бюджетни кредити на ЕФГЗ за 2011 г. за периода до 31 май 2011 г. месечните възстановявания в полза на държавите-членки са надвишили с около 416,7 млн. EUR профила за бюджетно усвояване, създаден въз основа на показателя. До този момент са събрани целеви приходи в размер на 1 275,9 млн. EUR, като се очаква през 2011 г. да бъдат събрани още допълнителни суми.

Към настоящия момент Комисията очаква, че наличните целеви приходи, както и тези целеви приходи, които ще станат налични в течение на годината, ще бъдат използвани за финансиране на оперативните фондове за организации на производителите и за схемата за единно плащане, както бе първоначално предвидено при съставянето на бюджета.

По отношение на нарастването на корекциите при счетоводното уравняване от 200 млн. EUR до общо 272 млн. EUR (вж. точка 4.3.1.) и извънредните мерки за подпомагане на сектора на плодовете и зеленчуците, приети от Комисията вследствие на кризата с бактерията E. Coli (вж. точка 4.1.4), Комисията внимателно ще следи за изпълнението на бюджета, за да види дали непълното усвояване по други пера от бюджета ще позволи финансирането на тези позиции.

Приложение 1 Предварителни данни за усвояването на бюджетни кредити на ЕФГЗ до 31.5.2011 г.

[pic]

[1] ОВ L 209, 11.8.2005 г., стр. 1.

[2] Първо се усвояват пренесените целеви приходи, а след това и гласуваните от бюджетния орган кредити или генерираните през годината целеви приходи (член 10 от Финансовия регламент).